|  |
| --- |
| На основу члана 61. тачка 7. Закона о становању и одржавању зграда („Службени гласник РС“ бр. 104/16), члана 32. тачка 6. и члана 66. став 1. Закона о локалној самоуправи („Службени гласник РС“ бр. 129/07, 83/14 – др. закон и 101/2016 – др. закон), члана 21. став 1. тачка 7. и члана 37. став 1. тачка 7. Статута Града Ниша („Службени лист Града Ниша“ бр. 88/08 и 143/16),  Скупштина Града Ниша, на седници од \_\_\_\_\_\_\_\_\_\_\_\_\_\_\_\_2017. године, донела јe  **ОДЛУКУ**  **О МИНИМАЛНОЈ ВИСИНИ ИЗНОСА ЗА ТЕКУЋЕ ОДРЖАВАЊЕ ЗГРАДА НА ТЕРИТОРИЈИ ГРАДА НИША** |

**I ОПШТЕ ОДРЕДБЕ**

**Члан 1.**

Одлуком о минималној висини износа за текуће одражавање зграда на територији Града Ниша (у даљем тексту: Одлука) утврђују се критеријуми и минимална висина износа које су власници посебних делова стамбених и стамбено-пословних зграда (у даљем тексту: **зграда**) на територији Града Ниша дужни издвајати за текуће одржавање зграда.

**Члан 2.**

Поједини изрази употребљени у овој Одлуци имају следећа значења:

- стамбена зграда је зграда намењена за становање и користи се за ту намену, а састоји се од најмање три стана;

- стамбено-пословна зграда је зграда која се састоји од најмање једног стана и једног пословног простора;

- посебан део зграде је посебна функционална целина у згради која може да представља стан, пословни простор, гаражу, гаражно место или гаражни бокс,

- стан је посебан део зграде који чини функционалну целину, састоји се од једне или више просторија намењених за становање и по правилу има засебан улаз;

- пословни простор је део зграде који чини функционалну целину, састоји се од једне или више просторија намењених за обављање делатности и по правилу има засебан улаз;

- самостални делови зграде су просторија са техничким уређајима, просторија трансформаторске станице и склоништа ( кућна и блоковска);

- текуће одржавање је извођење радова који се предузимају ради спречавања оштећења која настају употребом зграде или ради отклањања тих оштећења, а састоје се од прегледа, поправки и предузимања превентивних и заштитних мера, односно свих радова којима се обезбеђује одржавање зграде на задовољавајућем нивоу употребљивости, а радови на текућем одржавању стана или пословног простора јесу кречење, фарбање, замена облога, замена санитарија, радијатора и други слични радови .

**Члан 3.**

Минимална висина износа трошкова за текуће одржавања зграда на територији Града Ниша у смислу ове Одлуке представља месечни износ издвајања утврђен у апсолутном износу за сваки посебан део зграде.

Трошкови одржавања земљишта су укључени у износ трошкова одржавања зграде.

**Члан 4.**

Висину износа трошкова за текуће одржавање зграда за сваки посебан, односно за самосталан део зграде одређује скупштина стамбене заједнице и иста не може бити нижа од висине износа трошкова утврђене овом Одлуком.

У трошковима за текуће одржавања зграда на територији Града Ниша власници посебних делова учествују сразмерно броју својих посебних делова у односу на укупан број свих посебних делова зграде.

У случају да је једно лице власник више посебних делова у згради, укључујући и гаражу, гаражно место и гаражни бокс, за сваки такав посебни део се плаћају трошкови сходно критеријумима из члана 5. ове Одлуке.

**II ПОСЕБНЕ ОДРЕДБЕ**

**Члан 5.**

Минимална висина износа трошкова за текуће одржавање зграда на територији Града Ниша утврђује се применом следећих критеријума:

- просечна нето зарада у Граду Нишу за предходну годину, према подацима Републичког завода за статистику;

- намена посебног или самосталног дела зграде и

- трошкови текућег одржавања лифта, за зграде које имају лифт.

Минимална висина износа трошкова за текуће одржавање зграда на територији Града Ниша усклађује се годишње за висину просечне нето зараде у Граду Нишу за предходну годину, према подацима Републичког завода за статистику.

**Члан 6.**

Минимална висина износа трошкова за текуће одржавање зграда на територији Града Ниша која се плаћа за стан и пословни простор, као посебни део зграде износи:

- за зграде без лифта – 246 ( двестачетрдесетшест) динара;

- за зграде са лифтом - 320 (тристадвадесет) динара.

**Члан 7.**

Минимална висина износа трошкова за текуће одржавање зграда на територији Града Ниша која се плаћа за гаражу, гаражни бокс и гаражно место, као посебни део зграде износи

- 148 (сточетрдесетосам) динара.

**Члан 8.**

Минимална висина износа трошкова за текуће одржавање зграда на територији Града Ниша која се плаћа за гаражни бокс и гаражно место у заједничкој гаражи износи

- 98 (деведесетосам) динара.

**Члан 9.**

За просторије са техничким уређајима, просторије трансформаторске станице и кућна и блоковска склоништа, као самосталне делове зграде, минимална висина износа трошкова за текуће одржавање зграда на територији Града Ниша, плаћа се у висини утврђеној чланом 7. ове Одлуке.

**V ЗАВРШНЕ ОДРЕДБЕ**

**Члан 10.**

Ова одлука ступа на снагу осмог дана од дана објављивања у "Службеном листу Града Ниша“.

**Број: \_\_\_\_\_\_\_\_\_\_\_\_\_/2017**

**У Нишу, \_\_\_\_\_\_\_\_\_\_ 2017. године**

**СКУПШТИНА ГРАДА НИША**

**Председник**

**Мр Раде Рајковић**

Top of Form

Bottom of Form